text: Flere kvæstede i vandrutsjebane 
  11 juli 2012 kl. 16.21
  Flere af Lalandias gæster i Rødby røg direkte på sygehuset efter at have prøvet en ny vandrutsjebane, der kaldes Tornadoen.
  Fem gæster har været på skadestuen, mens fire andre er blevet behandlet for mindre skader.
  En af de skadede er Caspar Reiff fra København.
  - Jeg fik trykket rygsøjlen sammen, og kunne i for sig lige så godt have brækket ryggen, siger han til TV2 Øst.
  Lalandia i Billund fik en lignende vandrutsjebane for tre år siden. Her blev Christina Hall, Broager, kvæstet i nakken for to år siden. Hun har opgivet at få erstatning fra Lalandia, da hun ikke har råd til at føre en retssag.
  I samarbejde med politiet har Lalandia nu strammet reglerne for brug af Tornadoen i Rødby.
  Hvis det stod til en af gæsterne, Caspar Reiff, skulle vandrutsjebanen lukkes, indtil sikkerheden er undersøgt til bunds.
  - Os der er her de første to-tre uger er forsøgskaniner, for at de kan få den justeret ordentligt. Jeg synes, det er grotesk, erklærer han.
  Lanlandia-direktør Jan Harrit mener, at sikkerheden nu er i orden.
  - Lige så snart, vi havde erfaret, at nogle gæster kom til skade, gik vi ind og ændrede det sådan, at vi minimerer risikoen for skader, siger Jan Harrit til TV2 Øst.
  